《简张安国》
宋代·章甫

南北东西厌问津，西海忘形今几人。
惟公名誉一世重，虽不吾与吾当亲。
气吞云梦并余子，深厚文章六经似。
昂霄耸壑正当时，发策决科余事耳。
上方忧顾大江东，虎踞龙盘气象雄。
却袖玉堂挥翰手，来成方面保厘功。
西风澹日边云碧，岁晚军情犹未得。
不应矫首送飞鸿，想得攒眉正忧国。
雅闻一诺值千金，推挽尤多乐善心。
坐上能容野人否，试听客里短长吟。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。